CELEX: 22011D0455
Language: lt
Date: 1307664000000
Title: 2011/455/ES: 2011 m. birželio 10 d. Bendrijos ir Šveicarijos sausumos transporto komiteto sprendimas Nr. 1/2011 dėl mokesčio, taikomo sunkvežimiams už EURO II ir EURO III emisijų klasės transporto priemonėms su sertifikuota kietųjų dalelių mažinimo sistema teikiamas paslaugas, nuolaidos suteikimo

23.7.2011   
            
            
               LT
            
            
               Europos Sąjungos oficialusis leidinys
            
            
               L 193/52
            
         BENDRIJOS IR ŠVEICARIJOS SAUSUMOS TRANSPORTO KOMITETO SPRENDIMAS Nr. 1/2011
   2011 m. birželio 10 d.
   dėl mokesčio, taikomo sunkvežimiams už EURO II ir EURO III emisijų klasės transporto priemonėms su sertifikuota kietųjų dalelių mažinimo sistema teikiamas paslaugas, nuolaidos suteikimo
   (2011/455/ES)
   KOMITETAS,
   atsižvelgdamas į Europos bendrijos ir Šveicarijos Konfederacijos susitarimą dėl krovinių ir keleivių vežimo geležinkeliu ir keliais, ypač į jo 51 straipsnio 2 dalį,
   kadangi:
   
               (1)
            
            
               remdamasi 40 straipsniu nuo 2001 m. sausio 1 d. Šveicarija renka nediskriminacinį mokestį transporto priemonių sukeliamoms išlaidoms padengti (su teikiamomis paslaugomis susijęs mokestis taikomas sunkvežimiams);
            
         
               (2)
            
            
               remdamosi 44 straipsniu, susitariančiosios šalys siekia imti taikyti su ekologija susijusias priemones, kad sumažėtų sunkvežimių išmetamų kietųjų dalelių teršalų kiekis;
            
         
               (3)
            
            
               remdamosi 7 straipsnio 5 dalimi, abi susitariančiosios šalys įsipareigojo viena kitos teritorijoje netaikyti pavirtintoms transporto priemonėms sąlygų, griežtesnių už galiojančias savoje teritorijoje,
            
         NUSPRENDĖ:
   1 straipsnis
   2 ir 3 straipsnyje nustatytas sąlygas atitinkančioms EURO II ir EURO III emisijų klasės transporto priemonėms, kuriose įrengta sertifikuota kietųjų dalelių filtrų sistema, suteikiama 10 % nuolaida nuo jų kategorijos mokesčio.
   2 straipsnis
   1 straipsnyje minima nuolaida suteikiama tik toms transporto priemonėms, kurių nacionalinių valdžios institucijų išduotame leidime eksploatuoti ar kitame lygiaverčiame dokumente pažymėta, kad transporto priemonėje įrengta sertifikuota kietųjų dalelių mažinimo sistema, dėl kurios, remiantis Šveicarijos ar valstybės narės, kurioje transporto priemonė registruota, įstatymais, įmanoma laikytis bent jau ribinės kietųjų dalelių emisijos vertės, atitinkančios EURO IV emisijų klasę – t. y. kai kietųjų dalelių masė (PM) lygi 0,02 g/kWh.
   3 straipsnis
   Nepažeisdamos 2 straipsnio atitinkamos ES valstybės narės, kurioje transporto priemonė registruota, valdžios institucijos deda pastangas, kad iki 2011 m. rugsėjo 30 d. Šveicarijos valdžios institucijoms būtų perduotas įrašo apie kietųjų dalelių filtrą leidime eksploatuoti ar kitame lygiaverčiame dokumente pavyzdys ir patvirtinta, kad tokio pavyzdžio įrašu užtikrinama, kad laikomasi EURO IV klasės kietųjų dalelių emisijos ribinės vertės.
   4 straipsnis
   Šveicarijos valdžios institucijos pasilieka teisę patikrinti, ar sunkvežimiuose su įrengtu kietųjų dalelių filtru, kuriems taikoma mokesčio nuolaida, laikomasi 2 straipsnyje nurodytos kietųjų dalelių emisijos ribinės vertės.
   5 straipsnis
   Šis sprendimas įsigalioja 2012 m. sausio 1 d.
   
      Priimta Briuselyje 2011 m. birželio 10 d.
      
         
            Pirmininkas
         
         Enrico GRILLO PASQUARELLI
         
            Šveicarijos delegacijos vadovas
         
         Peter FÜGLISTALER